Хьэх Сэфарбий дрогушхуэ
Республикэм и литератор нэхъыфI, тхакIуэ, журналист, публицист, зэдзэкIакIуэ Хьэх Сэфарбий и илъэс 75-р нэгъабэ цIыхухэм Iэтауэ хуагъэлъэпIащ. Апхуэдэт «Гуэл ЩхъуантIэ» зыгъэпсэхупIэм абы шэрэдждэсхэм хузэхаша зэхуэсыр. Абы кърагъэблэгъат езы Хьэх Сэфарбии. ТхакIуэм, я ныбжьэгъум, я лъахэгъум, я лэжьэгъум къехъуэхъуну зэхыхьэм куэд къекIуэлIат.
Шэрэдж районым и щIыпIэ администрацэм и Iэтащхьэ Темиржанов Махъты псалъэ гуапэкIэ Хьэхым зыкъыхуигъэзащ. Абы къыхигъэщащ Сэфарбий хуэдэхэм лъэпкъыр зэрагъэгушхуэр.
И къалэмри жану зэрыщытыр икIи ныбжьэгъуфIу Хьэхыр къызэралъытэр жаIащ КъБР-м и ТхакIуэхэм я зэгухьэныгъэм и правленэм и унафэщIым и къуэдзэ Бегиев Абдулыхь, тхакIуэхэу Алафаев Алим, Мыз Ахьмэд, литературэ чэнджэщакIуэ Глашев Алан, уэрэджыIакIуэ Шумахуэ ХьэзрэIил сымэ.
ТхакIуэм хуащI пщIэр къыхэщу къэпсэлъащ районым и щIыпIэ администрацэм и унафэщIым и къуэдзэ Рэмэзан Раисэ, мэкъумэш IэнатIэмкIэ управленэм и тхьэмадэ Ульбашев Хьэсэн, егъэджэныгъэмкIэ IэнатIэм и унафэщI Батчаев Анатолэ, Аушыджэр къуажэм и Iэтащхьэм и къалэнхэр зыгъэзащIэ Урыс Аслъэн, Балъкъэр Ипщэм и школхэм я унафэщIхэу Карчаевэ Хьэлимэтрэ Жангуразов Борисрэ.
Горький Максим и цIэр зэрихьэу Москва дэт литературэ институтыр къэзыуха, Урысейм и ТхакIуэхэм, Журналистхэм я зэгухьэныгъэхэм хэт Хьэх Сэфарбий илъэс куэдкIэ щылэжьащ «Адыгэ псалъэ» республикэ газетымрэ КъБР-м и ТхакIуэхэм я зэгухьэныгъэм и правленэмрэ. ЦIыху Iущым и зэфIэкIым иропагэ езыр къыщалъхуа, къыщыхъуа Шэрэдж районым щыпсэухэр. Фигу къэдгъэкIыжынщи, Сэфарбий и творческэ гъуэгуанэм щыщIидзар «Колхоз гъащIэ» район газетырщ…
«Срогушхуэ сыщалъхуа щIыпIэм цIыху гуапэ дыдэхэр зэрыщыпсэум, творчествэр, ныбжьэгъугъэр ягъэлъапIэу. Си лъахэгъухэм сащыхэткIэ, си гум зегъэпсэху», — жиIащ Хьэхым.
Сэфарбий и Iэдакъэ къыщIэкIащ усэ, прозэ тхылъ 20. Ахэр къыдэкIащ адыгэбзэкIи урысыбзэкIи. щэм щIегъу, тхакIуэм очеркыу, эссеуэ, хъыбару, повесту иIэр. Абы зэридзэкIащ адыгей тхакIуэ Куэшыбей Пщымахуэ, абхъаз щIалэ Лакербай Михаил, адыгэхэм ящыщ тырку тхакIуэ Сейфеддин Омер, Кулиев Къайсын, Нидерландхэм щыщ Симон Кармигелтэ сымэ я IэдакъэщIэкIхэм щыщхэр.
Хьэхым и тхыгъэхэм щIэупщIэ яIэщ, ахэр школхэм щадж, студентхэм я диплом лэжьыгъэхэр абыхэм траухуэ.
КУЖОНОВЭ Эльмирэ.
